
转诪讜专讛 讬讘 注"讗 - 驻讬专讜砖 砖讟讬讬谞讝诇抓

讗诪专 诇讬讛 [诇讜] 专讘 讬讜住祝 诇讗讘讬讬 讘驻转专讜谉 砖讗诇转讜 讝讜: 讗讬谉 讘砖讞讬讟讛 讝讜 诪砖讜诐 讗讬住讜专 砖讞讬讟转 讞讜诇讬谉 讘注讝专讛, 砖讛专讬 诪讬 拽专讬谞讗 讘讬讛 [讛讗诐 拽讜专讗讬诐 讗谞讜 讘讜, 诪转拽讬讬诐 讘诪拽专讛 讝讛] 讛讻转讜讘 "讻讬 讬专讞拽 诪诪讱 讛诪拽讜诐 讗砖专 讬讘讞专 讛' 讗诇讛讬讱 诇砖讬诐 砖诪讜 砖诐 讜讝讘讞转" (讚讘专讬诐 讬讘, 讻讗), 砖诪诪谞讜 谞诇诪讚 讗讬住讜专 砖讞讬讟转 讞讜诇讬谉 讘注讝专讛? 砖讚专砖讜 讞讻诪讬诐: 讚讜讜拽讗 讘专讬讞讜拽 诪拽讜诐 诪讛诪拽讚砖 讗转讛 砖讜讞讟 讞讜诇讬谉, 讜讗讬谉 讗转讛 砖讜讞讟 讞讜诇讬谉 讘诪拽讚砖. 砖诇讗 讗住专讛 转讜专讛 砖讞讬讟转 讞讜诇讬谉 讘注讝专讛 讗诇讗 讘讚讘专 砖讬讻讜诇 讛讬讛 诇讛讬砖讞讟 诪讞讜抓 诇注讝专讛, 讜讗讜诇诐 讘诪拽专讛 讝讛, 讛专讬 讞讬讬讘 讛讜讗 诇砖讞讜讟 讗转 讛讗诐 (讛诪注讜讘专转) 讘注讝专讛, 讘讛讬讜转讛 拽专讘谉 砖诇诪讬诐.


讗 讜注讜讚 讘注讬 诪讬谞讬讛 [砖讗诇 诪诪谞讜] 讗讘讬讬 诪专讘 讬讜住祝 砖讗诇讛 讛驻讜讻讛 诪讝讜 讛拽讜讚诪转: 诇砖讬讟转 专' 讬讜讞谞谉 讛讗讜诪专 砖诪拽讚讬砖讬诐 注讜讘专讬诐, 讗诐 讛拽讚讬砖 讗转 讛注讜讘专 砖讘诪注讬 讗诪讜 诇砖诇诪讬诐, 讜谞诪爪讗 砖讛讬讗 (讛讘讛诪讛 讛诪注讜讘专转) 讛讬谞讛 讞讜诇讬谉 讜讜诇讚讛 讛讬谞讜 砖诇诪讬诐. 讜砖讞讟讛 讘讞讜抓 (诇诪拽讚砖, 讻砖讞讬讟转 讞讜诇讬谉 专讙讬诇讬诐), 诪讛讜 讚讬谞讜, 诪讬 诪讞讬讬讘 注诇讬讛 [讛讗诐 诪转讞讬讬讘 注诇讬讜], 注诇 注讜讘专 讝讛 诪砖讜诐 讗讬住讜专 砖讞讜讟讬 讞讜抓, 讗讜 诇讗?


讗诪专 诇讬讛 [诇讜] 专讘 讬讜住祝 诇讗讘讬讬 讘转砖讜讘讛 诇砖讗诇转讜 讝讜: 诪讬 拽专讬谞讗 讘讬讛 [讛讗诐 拽讜专讗讬诐 讗谞讜 讘讜, 诪转拽讬讬诐 讘诪拽专讛 讝讛] 讛讻转讜讘 "讗讬砖 讗讬砖 诪讘讬转 讬砖专讗诇 讗砖专 讬砖讞讟... 讘诪讞谞讛 讗讜 讗砖专 讬砖讞讟 诪讞讜抓 诇诪讞谞讛. 讜讗诇 驻转讞 讗讛诇 诪讜注讚 诇讗 讛讘讬讗讜 诇讛拽专讬讘 拽专讘谉 诇讛' 诇驻谞讬 诪砖讻谉 讛' 讚诐 讬讞砖讘 诇讗讬砖 讛讛讜讗... 诇诪注谉 讗砖专 讬讘讬讗讜 讘谞讬 讬砖专讗诇 讗转 讝讘讞讬讛诐 讗砖专 讛诐 讝讜讘讞讬诐 注诇 驻谞讬 讛砖讚讛 讜讛讘讬讗诐 诇讛' 讗诇 驻转讞 讗讛诇 诪讜注讚..." (讜讬拽专讗 讬讝, 讙鈥斪�), 讛诪诇诪讚 讗转 讗讬住讜专 砖讞讬讟转 讛拽讚砖讬诐 诪讞讜抓 诇诪拽讚砖? 砖讛专讬 诇讗 谞讗住专 诇讛讬砖讞讟 讘讞讜抓 讗诇讗 讛专讗讜讬 诇讛讬砖讞讟 讘驻谞讬诐, 讜讗讬诇讜 注讜讘专 讝讛 讻诇 注讜讚 诇讗 谞讜诇讚 讗讬谞讜 专讗讜讬 诇讛讬砖讞讟 讻诇诇!


诇讬砖谞讗 讗讞专讬谞讗 [诇砖讜谉 讗讞专] 讘讛爪注转 转砖讜讘转讜 砖诇 专讘 讬讜住祝 诇讘注讬讬转讜 讝讜 砖诇 讗讘讬讬. 砖讻讱 讗诪专 诇讬讛 [诇讜] 专讘 讬讜住祝 诇讗讘讬讬: 讗诪专 讛讻转讜讘 讘讗讬住讜专 砖讞讬讟转 拽讚砖讬诐 讘讞讜抓 "讜讗诇 驻转讞 讗讛诇 诪讜注讚 诇讗 讛讘讬讗讜" 鈥� 诇诇诪讚谞讜 砖专拽 注诇 讝讛 讛专讗讜讬 诇讘讜讗 诇驻转讞 讗讛诇 诪讜注讚 (诇讛讬讜转 诪讜拽专讘 讘诪拽讚砖) 讛讜讗 砖讞讬讬讘讬谉 注诇讬讜, 注诇 砖讞讬讟转讜, 讘讞讜抓, 讜注讜讘专 讝讛 讻诇 注讜讚 诇讗 谞讜诇讚 讗讬谞讜 专讗讜讬 诇讘讗 诇驻转讞 讗讛诇 诪讜注讚.


讘 诪砖谞讛 驻讬专讜转 转专讜诪讛 砖谞驻诇讜 诇驻讬专讜转 讞讜诇讬谉, 讜谞转注专讘讜 注讚 砖讗讬 讗驻砖专 诇讝讛讜转 讗转 驻讬专讜转 讛转专讜诪讛 砖讘转讜讱 讛转注专讜讘转, 讗诐 砖讬注讜专 驻讬专讜转 讛讞讜诇讬谉 诇讗 讛讬讛 驻讬 诪讗讛 诪砖讬注讜专 驻讬专讜转 讛转专讜诪讛 鈥� 诇讗 讛转讘讟诇讛 讘转讜讻诐 讛转专讜诪讛, 讜诪诪讬诇讗 谞讗住专讜 ("谞讚诪注讜") 讻诇 讛驻讬专讜转 诇诪讬 砖讗住讜专 讘讗讻讬诇转 转专讜诪讛. 讜讗诐 诇讗讞专 诪讻谉 讞讝专讛 讜谞驻诇讛 诪讗讜转讛 转注专讜讘转 住讗讛 驻讬专讜转 诇转讜讱 驻讬专讜转 讞讜诇讬谉 讗讞专讬诐, 讗讬谉 讛诪讚讜诪注 讻讘专 诪讚诪注 砖谞讬转 讗诇讗 诇驻讬 讞砖讘讜谉 (讞讬砖讜讘). 砖讗谞讜 诪谞讬讞讬诐 砖讛转专讜诪讛 砖讘转注专讜讘转 讛专讗砖讜谞讛 诪注讜专讘转 讛讬讟讘, 讜讬砖 讘讛 专拽 讗讞讜讝 诪住讜讬讬诐 砖诇 转专讜诪讛, 诇驻讬 讞砖讘讜谉 讛转专讜诪讛 砖谞驻诇讛.


讜讬砖 爪讜专讱 诇讘讟诇 讘转注专讜讘转 讛砖谞讬讛 专拽 讻谞讙讚 讞诇拽 讝讛 砖诇 讗讜转讛 转专讜诪讛 讜讘讚讜诪讛 诇讻讱, 讙诐 讗讬谉 讛诪讞讜诪抓, 讻诇讜诪专, 注讬住讛 砖诇 讞讜诇讬谉 砖讛讞诪讬爪讛 讘谞转讬谞转 砖讗讜专 砖诇 转专讜诪讛 诇转讜讻讛, 讜讚讬谞讛 砖诇 注讬住讛 讝讜 砖讛讬讗 讗住讜专讛 讻讜诇讛 讘讗讻讬诇讛 诇诪讬 砖讗住讜专 讘讗讻讬诇转 转专讜诪讛, 讗诐 谞驻诇 诇讗讞专 诪讻谉 讞诇拽 诪诪谞讛 诇转讜讱 注讬住讛 讗讞专转 砖诇 讞讜诇讬谉 鈥� 讗讬谉 讗讜转讜 讞诇拽 诪讞诪抓 讗转 讛注讬住讛 讛砖谞讬讛 讗诇讗 诇驻讬 讞砖讘讜谉 讛转专讜诪讛 砖讘讜. 讜讘讚讜诪讛 诇讻讱, 讘讚讬谉 讛诪拽讜讛, 砖诪拽讜讛 讻砖专 爪专讬讱 砖讬讛讬讜 讘讜 诪讬诐 (砖讗讬谞诐 砖讗讜讘讬诐) 讘砖讬注讜专 讗专讘注讬诐 住讗讛. 讜讗讜诇诐 诪拽讜讛 砖讗讬谉 讘讜 讗专讘注讬诐 住讗讛 诪讬诐 讻砖专讬诐 讗诐 谞驻诇讜 诇转讜讻讜 砖诇砖讛 诇讜讙讬诐 诪讬诐 砖讗讜讘讬诐 讜讛砖诇讬诪讜讛讜 诇讗专讘注讬诐 鈥� 讛专讬讛讜 谞驻住诇 讘讻讱. 讜讗讜诪专转 讛诪砖谞讛: 讗讬谉 讛诪讬诐 讛砖讗讜讘讬谉 驻讜住诇讬谉 讗转 讛诪拽讜讛 讗诇讗 诇驻讬 讞砖讘讜谉 讻驻讬 砖讬讘讜讗专 讘讙诪专讗.


讜讗讬谉 诪讬 讞讟讗转 (诪讬 讗驻专 驻专讛 讗讚讜诪讛), 注讜砖讬谉 (谞注砖讬诐) 诪讬 讞讟讗转 讗诇讗 注诐 诪转谉 讛讗驻专 注诇讬讛诐. 讗讘诇 讗诐 谞转谉 讘讻诇讬 讗转 讛讗驻专 转讞讬诇讛, 讜诇讗讞专 诪讻谉 讗转 讛诪讬诐 鈥� 讗讬谉 讗诇讜 诪讬 讞讟讗转 讻砖专讬诐. 讜注讜讚 讛诇讻讛 讘注谞讬谉 讘讬转 讛驻专住, 砖讛讜讗 砖讚讛 砖讛讬讛 讘讜 拽讘专 讜谞讞专砖, 讜讛专讬 讬砖 注转讛 讘转讞讜诐 讛谞讞专砖 住驻拽 讟讜诪讗讛 砖诪讗 注诐 讛讞专讬砖讛 谞讙专专讛 注爪诐 诪讛诪转, 讜拽讘注讜 讞讻诪讬诐 砖住驻拽 讛讟讜诪讗讛 讝讛 讛讜讗 讘转讞讜诐 诪讗讛 讗诪讛 住讘讬讘 讛拽讘专. 讜讗诪专 砖讗讬谉 讘讬转 讛驻专住 注讜砖讬谉 讘讬转 讛驻专住 讗讞专, 砖讗诐 讞讝专 讜讞专砖 诪转讞讜诐 诪讗讛 讗诪讛 讗诇讜 诇砖讟讞 讗讞专 鈥� 讗讬谉 讛讜讗 讟诪讗. 讜讗讬谉 转专讜诪讛 讗讞专 转专讜诪讛, 砖讗诐 讛驻专讬砖 转专讜诪讛 诪驻讬专讜转 讛讞讬讬讘讬诐 讘转专讜诪讛, 讜讞讝专 讜讛驻专讬砖 诪讛诐 砖讜讘 转专讜诪讛 鈥� 讗讬谉 讝讜 转专讜诪讛.


讜讻谉 讗讬谉 讛转诪讜专讛, 讘讛诪转 讞讜诇讬谉 砖讛诪讬专讜 讗讜转讛 讘讘讛诪转 讛拽讚砖, 讜谞注砖转讛 讗祝 讛讬讗 讛拽讚砖, 注讜砖讛 转诪讜专讛. 砖讗诐 讛诪讬专讜 讘讛诪转 讞讜诇讬谉 讗讞专转 讘讘讛诪转 转诪讜专讛 讝讜 鈥� 诇讗 讞诇 讚讬谉 讛转诪讜专讛 注诇 讘讛诪转 讛讞讜诇讬谉 讛砖谞讬讛, 讜讗讬谞讛 诪转拽讚砖转 讘讻讱. 讜讻谉 诇讗 讛讜诇讚 讛谞讜诇讚 诪讘讛诪转 讛拽讚砖 讗讱 诇讗 讛讜拽讚砖 讘注爪诪讜 注讜砖讛 转诪讜专讛, 砖讗诐 讛诪讬专讜 讘讛诪转 讞讜诇讬谉 注诇讬讜 鈥� 诇讗 讞诇 讚讬谉 讛转诪讜专讛. 讜讗讬诇讜 专' 讬讛讜讚讛 讗讜诪专: 讛讜诇讚 注讜砖讛 转诪讜专讛. 讗诪专讜 诇讜 讞讻诪讬诐 诇专' 讬讛讜讚讛: 讗讬谉 讛诇讻讛 讻讚讘专讬讱, 讗诇讗 专拽 讛拽讚砖 鈥� 讛讜讗 讛注讜砖讛 转诪讜专讛, 讜讗讬谉 讛讜诇讚 注讜砖讛 转诪讜专讛.


讙 讙诪专讗 讘诪砖谞讛, 砖谞讬谞讜 砖讗讬谉 讛诪讚讜诪注 诪讚诪注 讗诇讗 诇驻讬 讞砖讘讜谉, 讜砖讜讗诇讬诐: 诪讗谉 [诪讬讛讜] 讛转谞讗 砖诇 诪砖谞转谞讜? 讗诪专 专' 讞讬讬讗 讘专 讗讘讗, 讗诪专 专' 讬讜讞谞谉: 诪砖谞转谞讜 讛讬讗 砖诇讗 讻砖讬讟转 专' 讗诇讬注讝专,


讚转谞谉 [砖讻谉 砖谞讬谞讜 讘诪砖谞讛]: 住讗讛 砖诇 转专讜诪讛 砖谞驻诇讛 诇转讜讱 驻讞讜转 诪诪讗讛 住讗讬诐 驻讬专讜转 砖诇 讞讜诇讬谉, 讜谞讚诪注讜 讘讻讱, 讗诐 诇讗讞专 诪讻谉 讞讝专 讜谞驻诇 诪谉 讛诪讚讜诪注 诇诪拽讜诐 讗讞专, 诇转讜讱 驻讬专讜转 讞讜诇讬谉 讗讞专讬诐, 专' 讗诇讬注讝专 讗讜诪专: 砖讬注讜专 讝讛 砖谞驻诇 诇转注专讜讘转 讛砖谞讬讛 诪讚诪注 讻转专讜诪讛 讜讚讗讬, 讜讻诇 注讜讚 讗讬谉 砖讬注讜专 诪讗讛 讞讜诇讬谉 讻谞讙讚讜 鈥� 讗祝 讛转注专讜讘转 讛砖谞讬讛 讗住讜专讛. 讜讟注诐 讛讚讘专: 砖讗谞讬 讗讜诪专 诪谉 讛住驻拽 砖讛住讗讛 砖谞驻诇讛 诇转注专讜讘转 讛专讗砖讜谞讛, 讛讬讗 讝讜 砖注诇转讛, 砖讬爪讗讛 诪诪谞讛 讘砖诇诪讜转 讜谞驻诇讛 诇转注专讜讘转 讛砖谞讬讛.


讜讞讻诪讬诐 讗讜诪专讬诐: 讗讬谞讛 诪讚诪注转 讗诇讗 诇驻讬 讞砖讘讜谉 砖讘讛. 砖诇讚注转诐 诪谞讬讞讬诐 讗谞讜 砖讻诇 住讗讛 砖讘转注专讜讘转 讛专讗砖讜谞讛 谞讞砖讘转 讻诪注讜专讘转 讛讬讟讘 讜讬砖 讘讛 专拽 讗讞讜讝 诪住讜讬讬诐 砖诇 转专讜诪讛 诇驻讬 讞砖讘讜谉 讛转专讜诪讛 砖谞驻诇讛, 讜诇讻谉 讗讬谉 讛转注专讜讘转 讛砖谞讬讛 诪讚诪注转 讗诇讗 讻谞讙讚 讗讞讜讝 讝讛 砖诇 讛转专讜诪讛.


讚 讜注讜讚 砖谞讬谞讜 讘诪砖谞转谞讜 砖讗讬谉 讛诪讞讜诪抓 诪讞诪抓 讗诇讗 诇驻讬 讞砖讘讜谉. 讜诪讘专专讬诐 讻砖讬讟转 诪讬 讛讬讗. 讗诪专 专' 讗讘讗, 讗诪专 专' 讬讜讞谞谉: 诪转谞讬转讬谉 [诪砖谞转谞讜] 讝讜 讛专讬讛讬 砖诇讗 讻砖讬讟转 专' 讗诇讬注讝专.


讚转谞谉 [砖讻谉 砖谞讬谞讜 讘诪砖谞讛]: 砖讗讜专 砖诇 讞讜诇讬谉 讜砖诇 转专讜诪讛 砖谞驻诇讜 砖谞讬讛诐 诇转讜讱 讛注讬住讛, 讜诇讗 讘讝讛 讻砖诇注爪诪讜 讬砖 砖讬注讜专 讻讚讬 诇讛讞诪讬抓 讗转 讛注讬住讛, 讜诇讗 讘讝讛 讻砖诇注爪诪讜 讬砖 砖讬注讜专 讻讚讬 诇讛讞诪讬抓 讗转 讛注讬住讛, 讜谞爪讟专驻讜 砖谞讬讛诐 讜讞讬诪爪讜 讗转 讛注讬住讛. 砖专' 讗诇讬注讝专 讗讜诪专: 讗讞专 (注诇 驻讬) 讛砖讗讜专 讛讗讞专讜谉 砖谞讬转谉 讘注讬住讛, 讜讛讜讗 讝讛 砖讙专诐 诇讛 砖转转讞诪抓 讗谞讬 讘讗 (拽讜讘注) 诪讛 讚讬谞讛 砖诇 讛注讬住讛. 砖讗诐 讛讬讛 砖诇 讞讜诇讬谉 鈥� 讛专讬讛讬 诪讜转专转 讘讗讻讬诇讛 诇讻诇 讜讗诐 讛砖讗讜专 讛讗讞专讜谉 讛讬讛 砖诇 转专讜诪讛 鈥� 讛注讬住讛 讗住讜专讛 讘讗讻讬诇讛 诇诪讬 砖讗住讜专 讘讗讻讬诇转 转专讜诪讛. 讜讗讬诇讜 讞讻诪讬诐 讗讜诪专讬诐: 讘讬谉 砖谞驻诇 砖讗讜专 讛讗讬住讜专 (砖诇 讛转专讜诪讛) 诇讻转讞讬诇讛 (讘转讞诇讛, 诇驻谞讬 砖讗讜专 讛讞讜诇讬谉), 讜讘讬谉 砖谞驻诇讛 砖讗讜专 讛讗讬住讜专 讘住讜祝 (诇讗讞专 砖讗讜专 讛讞讜诇讬谉) 鈥� 诇注讜诇诐 讗讬谉 讗住讜专 讘讗讻讬诇转 讛注讬住讛 诪讬 砖讗讬谞讜 诪讜转专 讘讗讻讬诇转 转专讜诪讛, 注讚 砖讬讛讗 讘讜 讘砖讗讜专 砖诇 讛转专讜诪讛 讻讚讬 诇讛讞诪讬抓 讻砖诇注爪诪讜.


讛 讜注讜讚 砖谞讬谞讜 讘诪砖谞转谞讜 砖讗讬谉 讛诪讬诐 讛砖讗讜讘讬谉 驻讜住诇讬谉 讗转 讛诪拽讜讛 讗诇讗 诇驻讬 讞砖讘讜谉. 讜讗祝 讘讝讗转 诪讘专专讬诐: 诪讗谉 [诪讬讛讜] 讛转谞讗 砖诇 诪砖谞转谞讜? 讗诪专 专' 讞讬讬讗 讘专 讗讘讗, 讗诪专 专' 讬讜讞谞谉: 专' 讗诇讬注讝专 讘谉 讬注拽讘 讛讬讗, 讚转谞谉 [砖讻谉 砖谞讬谞讜] 讘转讜住驻转讗, 专' 讗诇讬注讝专 讘谉 讬注拽讘 讗讜诪专: 诪拽讜讛 砖讬砖 讘讜 注砖专讬诐 讜讗讞转 住讗讛 诪讬 讙砖诪讬诐, 砖讛诐 专讜讘 砖讬注讜专讜 砖诇 讛诪拽讜讛 讛讻砖专 (砖讛讜讗 讘讗专讘注讬诐 住讗讛), 诪讛 注讜砖讛 讻讚讬 诇讛讻砖讬专讜? 鈥� 诪诪诇讗 (砖讜讗讘 诪讬诐) 讘讚诇讬 讛谞讬砖讗 注诇 讻转祝 (讜讛专讬 讗诇讜 "诪讬诐 砖讗讜讘讬诐") 讘砖讬注讜专 转砖注 注砖专讛 住讗讛, 讜诪诪诇讗诐 讘讘讜专 讛住诪讜讱 诇诪拽讜讛 讜驻讜转拽谉 (讜诪讝专讬诪诐) 讚专讱 转注诇讛 讛注讜讘专转 诪讛讘讜专 诇转讜讱 讛诪拽讜讛 鈥�/b>

